Bya TOM GWEBAYANGA
Nnaalongo Kubaza Scovia, 38 , ow’omu zooni y’e Bunangwe mu kibuga ky’e Kamuli y’asobeddwa eka ne mu kibira oluvannyuma lw’omukazi abadde kasitoma owaabulijjo okubula ne muwala we, Sylivia Mugala asoma mu P3.
Bino byabaddewo ku Lwokubiri emisana, omukyala atamanyiddwa na mannya ge bwe yabbye omwana ono, Poliisi n’abatuuze ne batandikirawo omuyiggo.
Kubaza yannyonnyodde nti omukazi ono abadde Munyankole era nga kumpi buli lunaku amugulako amatooke ga 5,000/- n’omusobyo, nga n’abaana baamumanyiira.
Kuluno yaguze ga 6,000/-, ge yamuwaatidde n’agamuteekera mu kaveera, olwo n’alagira Mugala amuwerekereko, kyokka abagenze ku ssaawa 7 ez’emisana zaatuuse 1:00 ey’akawungeezi ng’omwana tannakomawo.
Omutima gwatandise okumutundugga n’aggwaamu essuubi, ekyamuwalirizza okutema emiranga egyasombedde abantu ne batandika okunoonya omwana.
Nnaalongo yattutte alipoota ku Poliisi nabo batandika omuyiggo okuzuula omwana gy'ali.
Nnaalongo Scovia Kubaza ng’annyonnyola ab’amawulire engeri omwana gye yamubbiddwaako.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn